“ทวิช” ซัด “วิชัยคูณ 3” ทำผิดข้อบังคับ!-IFECส่อแววติดSPยาวไป
"ทวิช" ซัด "วิชัยคูณ 3" ทำผิดกฎหมายพ.ร.บ.มาตรา 70 และข้อบังคับบริษัท พร้อมร่อนหนังสือถึงกระทรวงพาณิชย์ ค้านการตั้งกรรมการใหม่ คาดอาจเรียกประชุมใหม่เพื่อหาข้อยุติ ส่งผลให้ IFEC มีแนวโน้มติด SP อีกนาน!
3 พ.ค. 2560

นายทวิช เตชะนาวากุล เจ้าของนิคมอุตสาหกรรมไฮเทค ในฐานะผู้ถือหุ้นใหญ่และกรรมการของบริษัท อินเตอร์ ฟาร์อีสท์ เอ็นเนอร์ยี่ จำกัด (มหาชน) หรือ IFEC เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30 – 11.00 น. ว่า การประชุมสามัญผู้ถือหุ้นประจำปี 60 วานนี้ (2 พ.ค.) ที่มีมติแต่งตั้งกรรมการใหม่แทนกรรมการเดิมที่ครบกำหนดตามวาระนั้น เป็นการลงคะแนนเสียงที่ไม่ชอบด้วยกฎหมาย เนื่องจากเป็นการฝ่าฝืนพระราชบัญญัติบริษัทมหาชนและข้อบังคับของบริษัท
โดยการเลือกตั้งวานนี้ เป็นการการลงคะแนนเสียงโดยใช้วิธีการเดิม เหมือนกับการประชุมวิสามัญผู้ถือหุ้นที่ผ่านมา (14 ก.พ.) คือ การลงคะแนนเสียงแบบสะสม (Cumulative Voting) ซึ่งเป็นการนำคะแนนเสียงที่มีสิทธิ์ทั้งหมดมาคูณกับจำนวนกรรมการที่ต้องการ (กรรมการ 3 ราย) ซึ่งฝั่งตนต้องการ 3 ที่นั่ง ขณะที่ฝั่งนายแพทย์วิชัย ถาวรวัฒนยงค์ ประธานกรรมการ ต้องการเพียงแค่ที่นั่งเดียวเพื่อชนะการคัดเลือก จึงเป็นไปได้ว่าอาจมีการทุ่มคะแนนทั้งหมดไปที่บุคคลเพียงคนเดียว
ซึ่งปกติแล้วบริษัทมหาชนจะใช้พ.ร.บ.มาตรา 70 ในการเลือกตั้งคณะกรรมการ ซึ่งระบุไว้ว่า เว้นแต่บริษัทจะมีข้อบังคับกำหนดไว้เป็นอย่างอื่น กรรมการนั้นให้ที่ประชุมผู้ถือหุ้นเลือกตั้งตามหลักเกณฑ์และวิธีการดังต่อไปนี้ ผู้ถือหุ้นคนหนึ่งมีคะแนนเสียงเท่ากับจำนวนหุ้นที่ตนถือคูณด้วยจำนวนกรรมการที่จะเลือกตั้ง, ผู้ถือหุ้นแต่ละคนจะใช้คะแนนเสียงที่มีอยู่ทั้งหมด โดยเลือกตั้งบุคคลคนเดียวหรือหลายคนเป็นกรรมการก็ได้ ในกรณีที่เลือกตั้งบุคคลหลายคนเป็นกรรมการจะแบ่งคะแนนเสียงให้แก่ผู้ใดมากน้อยเพียงใดก็ได้
และบุคคลซึ่งได้รับคะแนนเสียงสูงสุดตามลำดับลงมาเป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงมี ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมี ให้เลือกโดยวิธีจับฉลากเพื่อให้ได้จำนวนกรรมการที่จะพึงมี
ส่วนในกรณีที่บริษัทมีข้อบังคับกำหนดวิธีการเลือกกกรมการไว้เป็นอย่างอื่น ข้อบังคับนั้นจะต้องไม่มีลักษณะเป็นการตัดสิทธิผู้ถือหุ้นในการลงคะแนนเลือกกรรมการ
ขณะเดียวกัน ข้อบังคับการเลือกตั้งกรรมการของบริษัทในข้อ 20 ได้ระบุว่า กำหนดให้ผู้ถือหุ้น 1 คน มีคะแนนเสียงเท่ากับ 1 หุ้น ต่อ 1 เสียง และผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมดเลือกตั้งบุคคลคนเดียวหรือหลายคนเป็นกรรมการก็ได้ แต่จะแบ่งคะแนนเสียงให้แก่ผู้ใดมากน้อยเพียงใดไม่ได้ ซึ่งข้อบังคับดังกล่าวมีผลบังคับใช้ตั้งแต่จัดตั้งบริษัท
ทั้งนี้ จะเห็นได้ว่าวิธีการลงคะแนนเสียงที่นายแพทย์วิชัยเลือกใช้นั้น ฝ่าฝืนข้อบังคับของบริษัทในข้อที่ 20 ดังนั้นฝั่งของตน จึงไม่ลงคะแนนเสียงในวาระที่ 3 ซึ่งมีทั้งหมด 448 ล้านเสียง และต่อมาจึงได้ยื่นหนังสือต่อกรมพัฒนาธุรกิจการค้า กระทรวงพาณิชย์ เพื่อขอคัดค้านการจดทะเบียนรายชื่อกรรมการชุดใหม่ เนื่องจากเป็นการลงคะแนนเสียงที่ขาดความชอบธรรม
สำหรับขั้นตอนถัดไป ตนเตรียมยื่นหนังสือถึงสำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต.เพื่อแจ้งถึงวิธีการเลือกตั้งของนายแพทย์วิชัย และให้เข้ามาตรวจสอบผู้จัดการประชุมและฝ่ายกฎหมาย และจะร้องขอความเป็นธรรมต่อศาลต่อไป
“ยังไงผมก็สู้ต่อ ผมแพ้ในเรื่องคะแนนเลือกกรรมการ แต่ชนะในเรื่องใจและเสียงของผู้ถือหุ้นรายย่อยครับ” นายทวิช กล่าวทิ้งท้าย
 
อนึ่ง มติแต่งตั้งกรรมการใหม่แทนกรรมการเดิมที่ครบกำหนดตามวาระวานนี้ (2 พ.ค.) ตัวแทนจากฝั่งนายทวิช ที่ได้รับการคัดเลือกให้เข้ามาเป็นกรรมการอีกวาระหนึ่ง ได้แก่ พล.ต.อ.สุนทร ซ้ายขวัญ ได้คะแนนเสียง 45,163,519 คะแนน และ นายปริญญา วิญญรัตน์ ได้คะแนนเสียง 41,791,868 คะแนน
ส่วนตัวแทนจากกลุ่ม “เทพผดุงพร” ซึ่งได้รับการลงคะแนนเสียงจากฝั่งนายแพทย์วิชัยด้วยนั้น ได้รับคะแนนเสียง 864,350,519 คะแนน จึงส่งผลให้กลุ่มนายแพย์วิชัย มีจำนวนกรรมการ 5 ที่นั่ง ส่วนนายทวิชมีเพียง 4 ที่นั่ง
 
อย่างไรก็ตาม การประชุมสามัญผู้ถือหุ้นประจำปี 60 วานนี้ (2 พ.ค.) นายแพทย์วิชัย ได้เลือกใช้วิธีการลงคะแนนเสียงที่ผิดต่อกฎหมายพ.ร.บ.มาตรา 70 และบังคับของบริษัท ทำให้นายทวิช ได้ส่งหนังสือถึงกรมกรมพัฒนาธุรกิจการค้า กระทรวงพาณิชย์ เพื่อคัดค้านการจดทะเบียนรายชื่อกรรมการชุดใหม่
ดังนั้นจึงมีความเป็นไปได้ที่กรมพัฒนาธุรกิจการค้า กระทรวงพาณิชย์ จะไม่รับจดทะเบียนรายชื่อกรรมการชุดใหม่ ทำให้บริษัทจะต้องมีการจัดประชุมใหม่อีกครั้ง เพื่อคัดเลือกหากรรมการให้ครบตามจำนวน ซึ่งจะส่งผลให้ปัญหาการปิดงบการเงินปี 59 และปัญหาหนี้สินยืดเยื้อออกไป และแน่นอนว่าจะส่งผลให้ IFEC ยังคงติดเครื่องหมายห้ามการซื้อขายหลักทรัพย์ (SP) ไปอีกนาน
ผู้สื่อข่าวรายงานว่า ก่อนหน้านี้ที่ประชุมวิสามัญผู้ถือ ครั้งที่ 2/2560 ในการพิจารณาเลือกตั้งคณะกรรมการใหม่ 7 ราย ทดแทนกรรมการเดิม นายแพทย์วิชัย ก็ใช้วิธีการลงคะแนนที่เป็นแบบสะสม (Cumulative Voting) เช่นเดียวกัน โดยนำคะแนนเสียงที่มีสิทธิ์ทั้งหมดมาคูณกับจำนวนกรรมการที่ต้องการ ซึ่งมีกรรมการทั้งหมด 7 ราย